Predkladacia správa

Návrh Koncepcie rozvoja miestnej a regionálnej kultúry sa predkladá na rokovanie vlády Slovenskej republiky na základe Plánu práce vlády Slovenskej republiky na rok 2007.

Cieľom návrhu koncepcie je predstaviť konsolidovaný východiskový a rámcový materiál, ktorý zhrnie hlavné problémy a potreby rozvoja miestnej a regionálnej kultúry a zároveň naznačí možné riešenia podpory rozvoja kultúry prostredníctvom škály štandardných a inovatívnych nástrojov.

Hlavné fázy transformácie sektora kultúry, ktoré mali doteraz určujúci význam pre súčasnú inštitucionálnu úroveň zabezpečenia kultúry verejným sektorom, boli: rok 1990 – prijatie zákona č. 369/1990 Zb. o obecnom zriadení, čo predstavovalo začiatok reformy verejnej správy; rok 2002 – decentralizácia kultúrnych inštitúcií na vyššie územné celky k 1. aprílu 2002 vo väzbe na vytvorenie regionálnej územnej samosprávy k 1. januáru 2002.

Od roku 1989 prešla oblasť kultúry množstvom zmien. V roku 1990 a 2002 to boli dôležité procesy, ktoré súviseli s opätovným obnovením územnej samosprávy. Prijatím zákona o obecnom zriadení vznikla dvojkoľajná (duálna) verejná správa. Skladá sa zo štátnej správy a zo samosprávy. V procese reformy verejnej správy prebehla decentralizácia inštitúcií na miestnu a regionálnu územnú samosprávu aj v oblasti kultúry. 

Návrh koncepcie sa predkladá v súlade so zámermi vlády definovanými v programovom vyhlásení vlády SR. Zámerom vlády v oblasti kultúry je tiež podpora a rozvoj miestnej a menšinovej kultúry. Z uvedeného dôvodu vláda podporuje aktívny dialóg a spoluprácu s miestnou územnou a regionálnou samosprávou a ich organizáciami v oblasti kultúry a pri rešpektovaní princípu subsidiarity aj systém adresnej podpory kultúry na miestnej a regionálnej úrovni. Vláda podporuje miestnu a regionálnu kultúru aj prostredníctvom metodickej a konzultačnej pomoci zo strany príslušných odborných pracovísk v pôsobnosti Ministerstva kultúry SR.
	
	Predkladaný materiál nemá negatívny finančný, ekonomický a environmentálny dopad, nemá negatívny vplyv na zamestnanosť a na podnikateľské prostredie. V tejto fáze si nenárokuje zvyšovanie prostriedkov zo štátneho rozpočtu nakoľko sa zaoberá len základným systémovými otázkami a skúma možnosti efektívnejšieho riešenia podpory rozvoja miestnej a regionálnej kultúry na systémovejšej báze, po prijatí nadväzných, konkrétnejších strategických a vykonávacích dokumentov.  

Ministerstvo kultúry Slovenskej republiky predkladá materiál na rokovanie vlády SR bez rozporov.